《邵竹屿过访》
清代·吴颐吉

种瓜东陵下，瓜美甘如饴。迢迢碧溪水，乔木影参差。

中有读书处，梦寐常见之。楼前花木茂，百本多离奇。

阶下秀兰草，春夏何葳蕤。结构念先泽，载培勤灌滋。

流连动过客，况忝座中师。世运有代谢，人生感别离。

纷纷树间鸟，巢覆无栖枝。展转雉皋下，季女常苦饥。

徘徊虞山道，旅人丧斧资。好古犯天忌，飞电逐蛟螭。

龙眠写生手，破壁骑金狮。囊空竟羞涩，矫首犹伸眉。

欲从季主卜，前路曷可推。江南兵未罢，旋归定何时。

作者简介：吴颐吉，字少溪，武进人。诸生。有《仙蝶楼诗存》。